KOMUNIKACIJA KOMISIJE

Ocjena djelovanja koje je poduzela UJEDINJENA KRALJEVINA



kao odgovor na preporuku Vijeća od 19. lipnja 2015. u cilju okončanja stanja prekomjernog državnog deficita

1.Uvod

Vijeće je 19. lipnja 2015. izdalo preporuku Ujedinjenoj Kraljevini u skladu s člankom 126. stavkom 7. Ugovora u cilju okončanja stanja prekomjernog deficita do 2016. – 2017. Ujedinjenoj Kraljevini preporučeno je da ostvari ukupni deficit od 4,1 % BDP-a u 2015. – 2016. i 2,7 % BDP-a u 2016. – 2017. Na temelju makroekonomske prognoze na kojoj se temelji preporuka Vijeća, to se smatralo u skladu s poboljšanjem strukturnog salda od 0,5 % BDP-a u 2015. – 2016. i 1,1 % u 2016. – 2017. Vijeće nije zatražilo dodatne mjere osim onih koje su već dio svih proračuna i jesenskih predviđanja vlade Ujedinjene Kraljevine do proračuna za 2015. i uključno s njim.

U skladu s člankom 3. stavkom 4.a Uredbe Vijeća (EZ) br. 1467/97 Vijeće je Ujedinjenoj Kraljevini odredilo rok 15. listopada 2015. do kojeg bi trebala detaljno izvijestiti o poduzetom djelovanju u pogledu svoje strategije konsolidacije. Nadležna tijela Ujedinjene Kraljevine u utvrđenom su roku Komisiji dostavila izvješće u kojem su istaknula mjere poduzete za postizanje ciljeva koje je odredilo Vijeće.

Komisija je ispitala proračunsku strategiju Ujedinjene Kraljevine na temelju informacija sadržanih u izvješću o poduzetom djelovanju i ekonomskim prognozama Ureda za proračunsku odgovornost („Office for Budget Responsibility” – OBR) kako bi ocijenila je li Ujedinjena Kraljevina provela preporuku Vijeća od 19. lipnja 2015.

2.Mjere uključene u izvješće o poduzetom djelovanju i ažurirana proračunska predviđanja

U izvješću o poduzetom djelovanju potvrđuje se proračunska strategija za smanjenje prekomjernog deficita do 2016. – 2017. (tj. u roku koji je odredilo Vijeće) opisana u ljetnom proračunu. Izvješće ne uključuje mjere novije od onih iz proračuna nove vlade, koji je objavljen 8. srpnja. Međutim, u njemu se predstavlja pregled mjera koje su u skladu s preporukom Vijeća od 19. lipnja 2015. Iako se preporukom nisu zahtijevale dodatne mjere za smanjenje prekomjernog deficita ispod 3 % BDP-a, u proračunu su najavljene daljnje mjere za odlučnije smanjenje deficita u 2016. – 2017., s uštedom u socijalnoj skrbi u iznosu od 5 milijardi GBP (0,25 % BDP-a) i neto povećanjima poreza u iznosu od 1 milijarde GBP (0,05 % BDP-a).

Većina poboljšanja ostvarenog zahvaljujući uštedi u socijalnoj skrbi u 2016. – 2017. proizlazi iz smanjenja pragova dohotka u poreznim odbicima i naknadama za rad u okviru univerzalnog kredita „Universal Credit” (2,9 milijardi GBP) i povećanja stope smanjenja poreznih odbitaka na 48 % (1,5 milijardi GBP). Povećanje poreza na premiju osiguranja sa 6 % na 9,5 % glavna je nova porezna mjera predstavljena u proračunu. Ona stupa na snagu 1. studenoga 2015. i stoga se dijelom pripisuje 2015. – 2016. (0,5 milijardi GBP), a ostatak 2016. – 2017. (1 milijarda GBP).

S obzirom na informacije iz izvješća o poduzetom djelovanju, u Komisijinoj jesenskoj prognozi 2015. predviđa se da će u 2015. – 2016. deficit opće države pasti na 3,9 % BDP-a, a u 2016. – 2017. na 2,4 % BDP-a, što je ispod ukupnog ciljnog deficita utvrđenog u preporuci Vijeća od 4,1 % BDP-a, odnosno 2,7 % BDP-a.

Prema predviđanjima u Komisijinoj jesenskoj prognozi 2015. čini se da su rizici za proračunske izglede u 2015. – 2016. i 2016. – 2017. uglavnom uravnoteženi, osim određenih provedbenih rizika. Iako se ne očekuju veća odstupanja u rashodima, gospodarski rezultati izloženi su i pozitivnim i negativnim rizicima. S jedne bi strane ulaganja veća od očekivanih mogla implicirati veći rast, a s druge bi strane snažna valuta mogla ograničiti izvoz više od očekivanog.

3.Ocjena poduzetog djelovanja

Na temelju informacija dostavljenih u izvješću o poduzetom djelovanju, u jesenskoj prognozi Komisije predviđa se da će ukupni deficit iznositi 3,9 % BPD-a u 2015. – 2016. i 2,4 % BDP-a 2016. – 2017., što je ispod ciljeva koje je odredilo Vijeće. Očekuje se i da će prilagodba strukturnog salda u obje godine premašiti preporuku Vijeća.

Poboljšanje strukturnog salda koje proizlazi iz Komisijine jesenske prognoze 2015. iznosi 0,7 % BDP-a u 2015. – 2016. i 1,3 % BDP-a u 2016. – 2017., što je iznad napora iz preporuke Vijeća od 0,5 % BDP-a, odnosno 1,1 % BDP-a.

Budući da se očekuje da će se ukupni ciljevi i prilagodba strukturnog salda koje je Vijeće preporučilo ostvariti u 2015. – 2016. i 2016. – 2017., nije potrebna pomna analiza fiskalnog napora. Može se zaključiti da je na temelju dogovorene metodologije ostvarenje cilja ukupnog deficita u kombinaciji s povezanim poboljšanjem strukturnog salda dovoljno kako bi se utvrdilo da se kao odgovor na preporuku Vijeća poduzelo učinkovito djelovanje.

Tablica 1. Usporedba proračunskih predviđanja

4.

Zaključci

U izvješću o poduzetom djelovanju koje je Ujedinjena Kraljevina dostavila 19. listopada 2015. potvrđuje se plan vlade Ujedinjene Kraljevine da ostvari smanjenje prekomjernog deficita do 2016. – 2017., roka koji je odredilo Vijeće, i navode se pojedinosti o mjerama na kojima se temelji proračunska strategija. Iako nisu bile potrebne dodatne mjere kako bi se postigla usklađenost s preporukom Vijeća, nove su mjere najavljene u proračunu iz srpnja i uključene u izvješće o poduzetom djelovanju.